Tieners vas na aanval op plaas | Maroela Media
Twee tienerseuns is in hegtenis geneem nadat hulle glo by ŉ huis op ŉ plaas naby Herbertsdale in die Wes-Kaap ingebreek het en ŉ bejaarde vrou aangeval het.
Kapt. Bernadine Steyn, woordvoerder van die polisie, het gesê die twee seuns, 17 en 18 jaar oud, het Saterdag kort na middernag by die huis ingebreek. ŉ 82 jarige vrou was alleen in die huis. “Twee verdagtes het die voordeur oopgedwing en die slagoffer met ŉ mes en ŉ skêr aangerand. Sy het snywonde aan haar hande en kop opgedoen.”
Steyn het gesê die verdagtes het met ŉ radio en drie selfone gevlug. Die bejaarde vrou is na ŉ hospitaal in Mosselbaai vervoer waar sy in ŉ stabiele toestand is.
Die 17-jarige verdagte is Saterdag op die plaas in hegtenis geneem en die gesteelde radio is in sy besit gevind. Die 18-jarige seun is Saterdagaand in Herbertsdale in hegtenis geneem. Die verdagtes sal Maandag in die Mosselbaai-landdroshof verskyn.
Petroljoggies met graaf aangeval